দ্বিতীয় ম্যাচে রুমানাদের হার
১৭ ফেব্রুয়ারি ২০১৭, ১৬:৪৮ | অনলাইন সংস্করণ
জয় দিয়ে নারী বিশ্বকাপ বাছাইপর্বের সুপার সিক্সের খেলা শুরু করেছিল বাংলাদেশ। তবে দ্বিতীয় ম্যাচে শক্তিশালী প্রতিপক্ষ ভারতের কাছে হেরে গেছে টাইগ্রেসরা। শুক্রবার রুমানাদের বিপক্ষে ৯ উইকেটে জয় তুলে নিয়েছে ভারত। আগামী রবিবার নিজেদের তৃতীয় ম্যাচে শ্রীলঙ্কার নারী ক্রিকেট দলের মুখোমুখি হবে বাংলাদেশ।
টস হেরে ব্যাটিংয়ে নামা বাংলাদেশ ৫০ ওভারে ৮ উইকেটে ১৫৫ রান করে। ফারজানা হকের ব্যাট থেকে আসে সর্বোচ্চ ৫০ রান। এছাড়া শারমিন আখতার ৩৫ ও নিগার সুলতানার ব্যাট থেকে অাসে ১৮ রান। তৃতীয় উইকেটে সর্বোচ্চ ৬২ রানের জুটি গড়েন শারমিন আখতার ও ফারজানা হক জুটি। ভারতের হয়ে ৩ উইকেট নেন জোসি।
জয়ের লক্ষ্যটা ৩৩. ৩ ওভারে ১ উইকেট হারিয়ে টপকে যায় ভারতের নারী ক্রিকেট দল। দলীয় ২২ রানে ওপেনার দিপ্তি শর্মাকে আউট করে বাংলাদেশকে প্রথম ব্রেক থ্রু এনে দিয়েছিলেন খাদিজা। কিন্তু এরপর আর কোনো উইকেটের পতন ঘটতে দেননি ভারতের ব্যাটাররা। দ্বিতীয় উইকেটে ১৩৬* রানের জুটি গড়ে দলকে জয়ী করে মাঠ ছাড়েন মোনা (৭৮) ও মিতালি (৭৩)।